  Анжелика Тихонова корреспондент 2020-тӥ арын Пичи Пурга ёросын куать фельдшер-акушер пунктъёс пуктозы. Со сярысь «ВКонтакте» мерлыко вотэсысь бамаз ёрослэн тӧроез Сергей Юрин ивортӥз. Выль ужъюртъёс кылдозы: Ыбдэс гуртын – азьвылэз фельдшер-акушер пункт 1990-тӥ арын пуктэмын, отын нырысь эмъюрттэт гуртысь 403 улӥсьёс басьто; Итэш гуртын – азьвылаз 1990-тӥ арын пуктэм эмъюртын Починкаын но Итэшын 542 улӥсьёсты учко; Кабыстаын – 1980-тӥ арын пуктэм ФАП гурен эстӥське, отчы эмъяськыны гуртын 454 улӥсьёс ветло; Карашурын – вужез фельдшер-акушер пунктсы 1950-тӥ арын пуктэмын, фельдшерзы Карашурысь но Баднюкысь 202 адямиез учке; Сундукын – азьвылэз ФАП 1963-тӥ арын пуктэмын, гурен эстӥське, эмъяськыны гуртысь 331 адями ветлэ; Улӥ Кечолын – вужез эмъюртсы 1974-тӥ арысен сылэ, гурен эстӥське, отын Улӥ Кечолысь но Шор Кечолысь 774 адямилэсь тазалыксэ эскеро. Ваньмыз эм пунктъёс кылем дауре пуктэмын. Туннэ ми адӟиськом: юртъёс вужмем сяна, калыклы нырысь эмъюрттэт сётыны кутӥськись ужан тӥрлык но вуж ини. Выль фельдшер-акушер пунктъёс туала эм тӥрлыкен но арбериосын тырмытэмын луозы. Отын дефибрилляторъёс, электрокардиографъёс но кислородэн ингаляторъёс кылдозы Сергей Юрин, Пичи Пурга ёрослэн тӧроезКарашурын но Кабыстаын фельдшер-акушер пунктъёсты пуктон ужъёсты мытӥзы ини. Мукетъёсаз гуртъёсын матысь дыре уж борды басьтӥськозы. Пусъём, эмъюртъёсты Росси азьмуртэн Владимир Путинэн кичӧлтэм «Здравоохранение» йӧскалык ӵектос улсын ӝутозы.  Тодэ вайытом, элькунын гудырикошконэ 52 фельдшер-акушер пунктъёс пуктыны кутскозы.  Тегъёс: Тазалык Удмуртия ПичиПурга лэсьтськон 100ар  